SET บ่ายพุ่งกระฉูด 16 จุด รับความคาดหวังเจรจาสหรัฐ-จีนยกเลิกภาษีนำเข้า-ลุ้นทดสอบ 1640 จุด
SET บ่ายพุ่งกระฉูด 16 จุด รับความคาดหวังเจรจาสหรัฐ-จีนยกเลิกภาษีนำเข้า-ลุ้นทดสอบ 1640 จุด
SET บ่ายพุ่งกระฉูด 16 จุด รับความคาดหวังเจรจาสหรัฐ-จีนยกเลิกภาษีนำเข้า-ลุ้นทดสอบ 1640 จุด
7 พ.ย. 2562

ผู้สื่อข่าวรายงานว่า ตลาดหุ้นไทยภาคบ่ายปรับตัวเพิ่มขึ้นเกือบ 16 จุด โดย ณ เวลา 15.53 น. ดัชนีอยู่ที่ระดับ 1,640.48 จุด บวก 16.49 จุด หรือ 1.02% ด้วยมูลค่าซื้อขาย 46,638.11 ล้านบาท
โดยนายเกา เฟิง โฆษกกระทรวงพาณิชย์จีน เปิดเผยในวันนี้(7พ.ย.62) ว่า จีนและสหรัฐได้ตกลงกันที่จะยกเลิกการเก็บภาษีนำเข้าสินค้าของแต่ละฝ่ายตามสัดส่วนในแต่ละเฟส โดยจำนวนการยกเลิกภาษีซึ่งจะอยู่ในข้อตกลงเฟสแรกที่จะมีการลงนามในอีกไม่กี่สัปดาห์ข้างหน้านั้น จะขึ้นอยู่กับเนื้อหาของข้อตกลงดังกล่าว และระบุว่า ทั้งสองฝ่ายได้มีการเจรจากันอย่างสร้างสรรค์ในช่วง 2 สัปดาห์ที่ผ่านมา หากเรื่องนี้ได้รับการยืนยันจากสหรัฐ ก็อาจเป็นแนวทางในการทำข้อตกลงเพื่อยุติสงครามการค้าที่ได้ส่งผลกระทบต่อเศรษฐกิจโลก
โดยความต้องการที่สำคัญของจีนนับตั้งแต่เริ่มการเจรจานั้นได้แก่ การให้สหรัฐยกเลิกภาษีนำเข้าที่กำหนดโดยประธานาธิบดีโดนัลด์ ทรัมป์ ซึ่งขณะนี้ได้บังคับใช้กับสินค้าส่งออกส่วนใหญ่ของจีนไปยังสหรัฐ
ทั้งสองฝ่ายยังคงเจรจากันต่อไปว่าจะลงนามข้อตกลงเฟสแรกที่ไหนและเมื่อใด โดยนายเกากล่าวว่า เขาไม่มีข้อมูลเพิ่มเติมเกี่ยวกับสถานที่หรือกำหนดเวลาในการลงนามข้อตกลงดังกล่าว
ด้านนายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวขึ้นเป็นไปในทิศทางเดียวกับตลาดต่างประเทศ โดยตลาดหุ้นในภูมิภาคส่วนใหญ่เคลื่อนไหวในแดนบวก เช่นเดียวกับตลาดหุ้นในยุโรปบวกเฉลี่ย 0.3% และดาวโจนส์ฟิวเจอร์สบวกกว่า 100 จุด ภายหลังจากที่ประเด็นสงครามการค้าระหว่างสหรัฐและจีนมีพัฒนาการที่ดีขึ้น โดยล่าสุดมีกระแสข่าวว่าทั้งสองฝ่ายได้เห็นพ้องกันว่าอาจจะยกเลิกการขึ้นภาษีนำเข้าสินค้าบางส่วน อย่างไรก็ดี คงจะต้องติดตามรายละเอียดที่ชัดเจนอีกครั้ง
ด้านค่าเงินหยวนล่าสุดก็แข็งค่ามาอยู่ในะดับต่ำกว่า 7 หยวน/ดอลลาร์สหรัฐฯ หลังจากได้รับปัจจัยบวกดังกล่าว พร้อมให้แนวรับ 1,630 จุด ส่วนแนวต้าน 1,640 จุด